ચાણક્ય સારી રીતે એમ.બી.એ. થઈ ગયો, તરત મોટી કંપનીમાં સારી નોકરી મળી ગઈ, ને એટલામાં મોભાદાર ઘરની છોકરી ઘરમાં આવી, એટલે એ ઘરમાં તો ‘ખુદા છપ્પર ફાડકે દેતા હૈ’ જેવું થઈ ગયેલું ! સુખસમૃદ્ધિની મોસમ શરૂ થઈ ગઈ હોય, એવું ઘરનાં બધાંને લાગવા માંડેલું ! પણ થોડા વખતમાં તો, જેમ ખુલ્લી હવામાં કપૂર ઊડી જતું હોય, એવું થવા લાગ્યું ! પત્ની મોટા ઘરમાંથી આવી હતી, પણ એના સંસ્કાર ખાનદાનને શોભે એવા ‘મોટા’ નહોતા. થોડા સમયમાં તો એમના બેડરૂમમાંથી પ્રેમના ડાયલોગ નહિ, પણ વાંધાવચકાના તીવ્ર આલાપ જ બુલંદ સ્વરે સંભળાવા લાગ્યા હતા !